Per Clausen (EL), 2009-04-02:
Det er Enhedslistens grundlæggende opfattelse, at når man snakker om åbne grænser i EU og andre steder, handler det grundlæggende om at sikre erhvervslivets mulighed for indtjening.
Det er det, der er vores udgangspunkt for at gå ind i diskussionen om de åbne grænser.
Vores opfattelse er, at der på en række områder er brug for langt mere kontrol.
Det handler f.eks. om kapitalbevægelser, som vi efter vores opfattelse bør have langt mere indsigt i og langt mere kontrol med for at forhindre, at man lægger indtægter og overskud steder, hvor det er fordelagtigt for at undgå at betale skat.
Det foregår naturligvis i dag inden for EU-landene, men det foregår jo også globalt mellem en lang række andre lande i kraft af den liberalisering af regler om kapitalbevægelser, der er sket.
Enhedslisten ønsker en veterinærkontrol, så andre lande kan få mulighed for at afvise dansk svinekød, som er fyldt med salmonella, men på den anden side ønsker vi også, at Danmark har mulighed for at afvise kyllinger fyldt med salmonella fra andre lande, eller at vi f.eks. har ret til at pålægge eksportører af fødevarer til Danmark at betale det, det koster at gennemføre en nødvendig kontrol.
Vi ønsker stærkere grænsekontrol i forbindelse med våben og andre smuglervarer.
Til gengæld er vi imod baglandspatruljer, hvor myndighederne har ret til at stoppe enhver langt fra grænsen uden nogen konkret mistanke.
Reelt er det jo visitationszoner i hele grænseområdet.
I virkeligheden er det forunderlige ved det, at efter man har fjernet grænsekontrollen, har man på en lang række områder øget kontrollen med de mennesker, som opholder sig i grænseområderne, og måske indimellem udsat befolkningen for betydelig større chikane, end en målrettet og effektiv grænsekontrol ville have gjort.
Vi mener, at der påhviler Danmark et stort ansvar, når nu et flertal har besluttet, at mennesker skal flyttes rundt i Europa, alt efter hvor de bedst kan udnyttes.
Vi skal sikre lige vilkår på arbejdsmarkedet, så mennesker fra andre lande ikke udnyttes til social dumping, og vi skal gøre en langt større indsats over for de mange, der bliver udsat for menneskehandel og handles til Danmark.
Vi skal reelt hjælpe ofrene i stedet for bare at smide dem ud hurtigst muligt, så de bliver handlet igen.
Der handles oven i købet med børn som moderne Oliver Twist-børn.
Der er stærkt brug for en koordineret indsats med fokus på at hjælpe ofrene.
Det er en skandale af rang, at velfærdsministerens reaktion på, at to mennesker fra Polen døde af kulde i København sidste år, var at forbyde hjælpeorganisationer at yde hjælp til borgere fra andre EU-lande.
En række hjælpeorganisationer har heldigvis valgt at trodse ministre og fortsætter med at give husly og mad, så der ikke er flere, der skal dø.
I forhold til de væbnede opgør, vi har set de seneste måneder, vil jeg sige, at Enhedslisten allerede for et halvt år siden rejste sagen og krævede en national handlingsplan, som bl.a. indbefattede, at vi skulle have en mere effektiv grænsekontrol i forbindelse med våben.
Vi har stillet et beslutningsforslag sammen med resten af oppositionen med en lang række tiltag, der rent faktisk kan forebygge fremtidige opgør. Så Enhedslistens udgangspunkt er, at vi i en lang række sammenhænge har stillet konkrete forslag til beslutninger, som ville kunne sikre, at vi får en effektiv kontrol med kriminelle handlinger, som går på kryds og tværs af grænserne, og på den baggrund ser vi ikke nogen grund til at støtte nogen af de to forslag til vedtagelse, der er fremsat her i dag.